CELEX: 32014R0456
Language: el
Date: 2014-04-29 00:00:00
Title: Εκτελεστικός κανονισμός (EE) αριθ. 456/2014 της Eπιτροπής, της 29ης Απριλίου 2014 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

6.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 133/33
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) αριθ. 456/2014 ΤΗΣ EΠΙΤΡΟΠΉΣ
   της 29ης Απριλίου 2014
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογή των γενικών αυτών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο κάτοχος δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Απριλίου 2014.
      
         
            Για την Επιτροπή,
         
         
            εξ ονόματος του Προέδρου,
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Προϊόν (αποκαλούμενο «ραδιοελεγχόμενος ρευματολήπτης») σε συσκευασία που περιέχει δύο τηλεχειριζόμενους διακόπτες και συσκευή τηλεχειρισμού.
                  Κάθε τηλεχειριζόμενος διακόπτης βρίσκεται εντός ξεχωριστού περιβλήματος, το οποίο αποτελείται από βύσμα (φις), ρευματολήπτη, κομβίο αναγνώρισης, διακόπτη και ραδιοδέκτη, και έχει σχεδιαστεί για τάση 230 V και μέγιστη ένταση ρεύματος 10 A.
                  Το κομβίο αναγνώρισης χρησιμοποιείται για την ταυτοποίηση μεταξύ του διακόπτη και της συσκευής τηλεχειρισμού. Μπορεί επίσης να χρησιμοποιηθεί ως χειροκίνητος διακόπτης.
                  Η συσκευή τηλεχειρισμού λειτουργεί σε εύρος συχνοτήτων μετάδοσης 433,05 — 434,79 MHz σε απόσταση μέχρι περίπου 30 m και ελέγχει τους δύο διακόπτες ανεξάρτητα.
                  Το προϊόν χρησιμοποιείται για να ενεργοποιεί και απενεργοποιεί, μέσω τηλεχειρισμού, τον εξοπλισμό που είναι συνδεδεμένος με τους ρευματολήπτες.
               
               
                  8536 50 80
               
               
                  Η κατάταξη διέπεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8536, 8536 50 και 8536 50 80.
                  Η συσκευή τηλεχειρισμού ελέγχει τους διακόπτες ανεξάρτητα τον έναν από τον άλλον. Κατά συνέπεια, το προϊόν δεν μπορεί να θεωρηθεί λειτουργική μονάδα κατά την έννοια της σημείωσης 4 του τμήματος XVI, καθώς τα επιμέρους στοιχεία δεν εξασφαλίζουν όλα μαζί μια ακριβώς καθορισμένη λειτουργία.
                  Βάσει των αντικειμενικών χαρακτηριστικών του, η λειτουργία του προϊόντος είναι η ενεργοποίηση και απενεργοποίηση, μέσω τηλεχειρισμού, του εξοπλισμού που είναι συνδεδεμένος με τους ρευματολήπτες. Συνεπώς, αποκλείεται κατάταξη στη διάκριση 8526 ως συσκευή ραδιοτηλεχειρισμού.
                  Δεδομένου ότι το προϊόν χρησιμοποιείται ως τηλεχειριζόμενοι διακόπτες, το βύσμα και ο ρευματολήπτης θεωρούνται εγγενή στοιχεία που απαιτούνται για τη λειτουργία του. Κατά συνέπεια, η κατάταξη του στη διάκριση 8536 69 90 ως βύσμα ή ρευματολήπτης αποκλείεται.
                  Το προϊόν πρέπει επομένως να καταταγεί στον κωδικό ΣΟ 8536 50 80 ως άλλος διακόπτης για τάση που υπερβαίνει τα 60 V.